FI Euroopan unionin virallinen lehti C 230/1

Instructin perussääntö

Eurooppalainen tutkimusinfrastruktuurikonsortio

(Instruct ERIC)

(2017/C 230/01)

Sisällys

JOHDANTO

1 LUKU – YLEISET MÄÄRÄYKSET

1 artikla – Määritelmät

2 artikla – Instruct ERICin perustaminen

3 artikla – Kotipaikka ja työkieli

4 artikla – Tavoitteet ja toimet

5 artikla – Instruct ERICin uudelleentarkastelu ja rahoitus

2 LUKU – JÄSENYYS

6 artikla – Jäsenyys

7 artikla – Jäseneksi ja tarkkailijaksi ottaminen

8 artikla – Jäsenyydestä ja tarkkailijan asemasta eroaminen

9 artikla – Jäsenen ja tarkkailijan aseman päättäminen

3 LUKU – JÄSENTEN JA TARKKAILIJOIDEN OIKEUDET JA VELVOITTEET

10 artikla – Jäsenet

11 artikla – Tarkkailijat

12 artikla – Kolmannet osapuolet

4 LUKU – INSTRUCT ERICIN HALLINTO JA TOIMIEN TOTEUTTAMINEN

13 artikla – Neuvosto

14 artikla – Johtaja

15 artikla – Instruct-keskukset ja keskusten yleinen foorumi

16 artikla – Johtoryhmä

17 artikla – Riippumaton neuvoa-antava tiedekomitea

18 artikla – Instruct-ryhmät

19 artikla – Instruct Hub ja henkilöstö

5 LUKU – VARAINHOITO

20 artikla – Budjettiperiaatteet ja kirjanpito

21 artikla – Vastuukysymykset

6 LUKU – RAPORTOINTI KOMISSIOLLE

22 artikla – Raportointi komissiolle

7 LUKU – TOIMINTAPERIAATTEET

23 artikla – Yleistä

24 artikla – Hankinnat ja verovapautukset

25 artikla – Käyttöoikeudet

26 artikla – Tulosten levittäminen

27 artikla – Tiedon hallinta, immateriaalioikeudet ja biologiset valmisteet

28 artikla – Työhönotto

8 LUKU – TOIMIAIKA, PURKAMINEN, RIITOJEN RATKAISU, PERUSTAMISTA KOSKEVAT MÄÄRÄYKSET

29 artikla – Toimiaika

30 artikla – Purkaminen

31 artikla – Sovellettava lainsäädäntö

32 artikla – Riitojen ratkaisu

33 artikla – Perussääntö

34 artikla – Perustamista koskevat määräykset

LIITE 1 – Luettelo jäsenistä ja tarkkailijoista

LIITE 2 – Rahoitusosuudet

LIITE 3 – Instruct-keskusten tarkasteluperusteet

LIITE 4 – Johtajan nimittäminen

LIITE 5 – Instruct ERICIn arviointi

LIITE 6 – Varojen ja henkilöstön määrittely ja siirrot

JOHDANTO

Belgian kuningaskunta

Tšekin tasavalta

Tanskan kuningaskunta

Ranskan tasavalta

Israelin valtio

Italian tasavalta

Alankomaiden kuningaskunta

Portugalin tasavalta

Slovakian tasavalta

Ison-Britannian ja Pohjois-Irlannin yhdistynyt kuningaskunta,

jäljempänä ’perustajajäsenet’,

sekä

Helleenien tasavalta

Espanjan kuningaskunta

Ruotsin kuningaskunta

Euroopan molekyylibiologian laboratorio (EMBL),

jäljempänä ’perustajatarkkailijat’, jotka

A) TUNNUSTAVAT, että rakennebiologia ja solubiologia ovat elintärkeitä sekä biologisten järjestelmien toiminnan perusteellisen ymmärtämisen edistämiselle että biolääketieteen ja bioteknologian kehityksen vahvistamiselle;

B) TUNNUSTAVAT, että Euroopan edelläkävijän asema rakennebiologian alalla paitsi säilyy myös edistyy vaiheittain samansuuntaisesti tieteen trendien kanssa, erityisesti rakenne- ja solubiologian integroinnin alalla, ja tämän vuoksi on erittäin tärkeää, että Euroopan infrastruktuurin kehittäminen, käyttöoikeudet ja hyödyntäminen sekä asiantuntemus maksimoidaan erityisesti yhteistyön avulla;

C) POHJAAVAT TOIMENSA ESFRI-etenemissuunnitelmaan, jossa määriteltiin Instruct yleiseurooppalaiseksi hajautetuksi infrastruktuuriksi, jonka tärkein tehtävä on helpottaa huipputason tutkimusfasiliteettien käyttöoikeuksien saamista ja asiantuntemuksen saatavuutta koko Euroopassa, jotta tuettaisiin biologisen rakenteen ja solutoimintojen ymmärtämisen yhdistävää huippuluokan tiedettä;

D) SIIRTÄVÄT aikaisemmat Instruct Academic Services Limited -erillisyhtiössä käynnistetyt Instruct-toiminnot (mukaan lukien henkilöstön sopimusjärjestelyt ja vähäiset varat mutta ei velkaa) uuteen oikeushenkilöön Instruct ERIC;

E) TUKEVAT Instruct ERICin perustajajäsenten ja Instruct ERICin tulevien jäsenten osallistumista, jotta lujitettaisiin rakennebiologian infrastruktuurin valmiuksia ja kilpailukykyä sekä sen kykyä tukea kansainvälisten standardien mukaista huipputason tutkimusta ja vaikuttaa tutkimukseen ja innovointiin ja sitä kautta terveyteen; sekä

F) KEHITTÄVÄT Instructin asemaa siten, että se antaa neuvoja rahoittajille ja toimialalle ja tekee niiden kanssa yhteistyötä rakennebiologian infrastruktuuria koskevan koordinoidun eurooppalaisen strategian laatimiseksi ja toteuttamiseksi,

OVAT SOPINEET SEURAAVAA:

1 LUKU

YLEISET MÄÄRÄYKSET

1 artikla

Määritelmät

1. Näissä säännöissä käytetään seuraavassa määriteltyjä termejä ja ilmaisuja:

’Käyttöoikeuskomitealla’ tarkoitetaan elintä, joka on perustettu hallinnoimaan mahdollisten uusien käyttäjien ehdotusten ja Instruct ERICin tarjoamien työkalujen ja palvelujen käyttöä koskevien hakemusten tarkastelua.

’Keskusten yleisellä foorumilla’ tarkoitetaan neuvoa-antavaa elintä, joka ei osallistu toimeenpanoon ja jossa on laaja edustus kaikista Instruct-keskuksista; foorumi yksilöi Instruct ERICin kannalta relevantteja uusia aihepiirejä ja asioita ja voi esittää niitä johtoryhmän harkittaviksi.

’Johtoryhmällä’ tarkoitetaan Instruct ERICin tärkeintä toimeenpanevaa komiteaa, jota kuvaillaan tarkemmin 16 artiklassa.

’Perustajajäsenillä’ tarkoitetaan Instruct ERICin jäseniä sinä päivänä, kun komission täytäntöönpanoasetus Instruct ERICin perustamisesta tulee voimaan.

’Isäntämaalla’ tarkoitetaan maata, joka isännöi Instruct Hubia.

’Riippumattomalla neuvoa-antavalla tiedekomitealla’ eli ’ISABilla’ tarkoitetaan Instruct-neuvoston, jäljempänä ’neuvosto’, tieteellistä ja strategista neuvoa-antavaa elintä, jota kuvaillaan tarkemmin 17 artiklassa.

’Instruct-toimilla’ tarkoitetaan Instruct-infrastruktuurin tarjontaa ja kansalliset rajat ylittävää käyttöoikeutta sekä koulutuskurssien ja työpajojen koordinointia 4 artiklassa kuvatun mukaisesti.

’Instruct-keskuksilla’ tarkoitetaan hajautettuja paikkoja, joissa toteutetaan Instruct-toimia, joita pääosin ovat infrastruktuurin käyttöoikeuksien tarjoaminen mutta myös asiantuntemuksen, tietopalvelujen, teknologian tai fasiliteettien ja koulutuksen tarjoaminen sekä verkostoihin ja yhteistyöhön osallistuminen Instruct ERICin yhteydessä 15 artiklassa esitetyn kattavamman kuvauksen mukaisesti.

’Instruct Hubilla’ tarkoitetaan Instruct ERICin keskeisen henkilöstön toimipistettä, jossa kannetaan vastuu Instructin toimintojen koordinoinnista ja joka sijaitsee tämän perussäännön hyväksymispäivänä pääasiassa (mutta ei ainoastaan) isäntämaassa Instruct ERICin sääntömääräisessä kotipaikassa Oxfordin yliopistossa Yhdistyneessä kuningaskunnassa. Instruct Hubiin sisältyvät muun muassa, 19 artiklassa kuvatut osatekijät.

’Sisäisellä työjärjestyksellä’ tarkoitetaan Instruct ERICin neuvoston hyväksymää Instruct ERICin hallinto- ja täytäntöönpanopolitiikkaa (13 artikla).

’Hallitustenvälisellä järjestöllä’ tarkoitetaan järjestöjä, jotka on perustettu kansainvälisen oikeuden mukaisina oikeushenkilöinä ja jotka isäntäjäsenvaltion viranomaiset sekä kyseisten järjestöjen jäsenet tunnustavat tällaisiksi järjestöiksi direktiivin 92/12/ETY 23 artiklan 1 kohdan määritelmän mukaisesti.

’Jäsenellä’ tarkoitetaan Instruct ERICin jäsentä.

2 artikla

Instruct ERICin perustaminen

1. Perustetaan eurooppalainen tutkimusinfrastruktuuri, jonka nimi on ”Integroitu rakennebiologia”, jäljempänä ”Instruct”.

2. Instructin oikeudellisena muotona on eurooppalainen tutkimusinfrastruktuurikonsortio (ERIC), joka perustetaan neuvoston asetuksella N:o 1264/2013 muutetun asetuksen (EY) N:o 723/2009 säännösten mukaisesti, ja sen nimeksi tulee ”Instruct ERIC”.

3 artikla

Kotipaikka ja työkieli

1. Instruct ERICin sääntömääräinen kotipaikka on Oxfordissa, Yhdistyneessä kuningaskunnassa.

2. Instruct ERICin työkieli on englanti.

4 artikla

Tavoitteet ja toimet

1. Instruct ERICin tavoitteena on luoda yleiseurooppalainen tutkimusinfrastruktuuri Instruct ja käyttää sitä erityisenä tarkoituksena

a) mahdollistaa integroivan solu- ja rakennebiologian edistyminen;

b) tarjota hallitusti huippuluokkaisten eurooppalaisten rakennebiologian laitosten käyttöoikeuksia ja erityisasiantuntemusta;

c) kehittää Instruct-teknologiaa edelleen sekä

d) antaa rakennebiologian alan integroivien tekniikkojen koulutusta.

2. Tätä varten Instruct ERIC toteuttaa ja koordinoi erilaisia toimia, mukaan lukien seuraavat niihin kuitenkaan rajoittumatta:

a) Instruct-keskusten toimet, kuten infrastruktuurin tarjoaminen rakennebiologian alan käyttäjäyhteisölle ja muu Instruct-koulutus sekä verkostoitumistoimet ja tulosten levittämistoimet;

b) Instruct Hubin luominen huolehtimaan kaikkien Instruct-keskusten toteuttamien Instruct-toimien keskeisestä koordinoinnista ja sen toiminta;

c) Instruct-keskusten rakennebiologiainfrastruktuurin käyttöoikeuksien tarjoaminen käyttäen Instruct-verkkoportaalia, joka sisältää vertaisarviointeja ja Instruct-käyttäjille Instruct-keskuksissa varattujen käyttöoikeuksien aikataulut;

d) solun rakennebiologian kannalta keskeisiä tekniikkoja ja menetelmiä koskevien koulutuskurssien ja työpajojen koordinointi Instruct Hubissa; asiantuntemuksen levittämisen mahdollistaminen; tietojenvaihdon ja yhteisten kehitystoimien edistäminen toimialan kanssa;

e) Instruct-keskusten sellaisten yhteisten ohjelmien koordinointi Instruct Hubissa, joilla tuetaan rakennebiologian teknologioiden integrointia parantavia uusia teknisiä ja teknologisia lähestymistapoja;

f) ohjelmien koordinointi innovatiivisia rakennebiologian teknologioita kehittävien yritysten kanssa, jotta Instruct-keskukset voivat ottaa tällaisia teknologioita käyttöön ja antaa niitä akateemisen ja teollisen tutkimuksen saataville Euroopassa;

g) rakenne-, solu- ja järjestelmäbiologian yhteisöjen välisten yhteyksien rakentaminen koordinoimalla yhteisiä toimia, kuten kokouksia, konferensseja ja työpajoja;

h) kaikki muut alan toimet, joilla osaltaan vahvistetaan tutkimusta Euroopan tutkimusalueella.

3. Instruct ERIC rakentaa ja toimii ei-kaupalliselta pohjalta edistääkseen innovointia sekä tiedon ja teknologian siirtoa. Instruct ERIC voi harjoittaa rajoitettua taloudellista toimintaa edellyttäen, että tämä toiminta liittyy läheisesti Instruct ERICin pääasialliseen tarkoitukseen eikä vaaranna sen saavuttamista.

5 artikla

Instruct ERICin uudelleentarkastelu ja rahoitus

1. Instructin saavutuksista ja tulevaisuuden suunnitelmista sekä Instruct ERICin vaikuttavuudesta tehdään liitteen 5 mukaisesti viiden vuoden välein virallinen tarkastelu, jonka on määrä auttaa määrittämään yhteisen investoinnin arvoa ja vaikutuksia sekä tulevan rahoituksen määrää ja muotoa ja ohjaamaan tulevissa jäsenyyskysymyksissä.

2. Neuvosto hyväksyy tarkastelua koskevat vaatimukset ja tarkastelun aikataulun.

3. Johtaja valmistelee tarkastelun ja toimittaa tarkasteluraportin, joka perustuu Instruct-keskuksilta, riippumattomalta neuvoa-antavalta tiedekomitealta (ISAB) ja tarvittaessa muilta tahoilta saatuihin tietoihin. Instruct ERICin tulevat investoinnit ja jäseniltä perittävät 10 artiklassa tarkoitetut rahoitusosuudet määritetään näiden tarkastelujen tulosten perusteella viideksi vuodeksi kerrallaan eikä niitä lisätä sinä aikana ilman 13 artiklan mukaista neuvoston yksimielistä päätöstä.

4. Neuvosto määrää tarkastelun aikataulun siten, että sen tulokset ovat jäsenvaltioiden saatavilla riittävän ajoissa, jotta ne voivat päättää tulevasta jäsenyydestään ennen seuraavan viisivuotisen rahoituskauden alkua.

2 LUKU

JÄSENYYS

6 artikla

Jäsenyys

1. Instruct ERICin jäseniksi voivat tulla neuvoston asetuksen (EY) N:o 723/2009 mukaisesti seuraavat tahot:

a) Euroopan unionin jäsenvaltiot, jäljempänä ’jäsenvaltiot’;

b) Euroopan unioniin assosioituneet maat, jäljempänä ’assiosioituneet maat’;

c) muut kolmannet maat kuin assosioituneet maat;

d) hallitustenväliset järjestöt.

Jäsenten ja tarkkailijoiden hyväksymisedellytykset esitetään 7 artiklassa.

2. Instruct ERICin jäseninä on oltava vähintään yksi jäsenvaltio ja kaksi muuta maata, jotka ovat joko jäsenvaltioita tai assosioituneita maita. Muut jäsenvaltiot, assiosioituneet maat, muut kolmannet maat kuin assisioituneet maat ja hallitustenväliset järjestöt voivat liittyä Instruct ERICiin koska tahansa 7 artiklassa vahvistettujen menettelyjen mukaisesti.

3. Jäsenvaltioilla ja assosioituneilla mailla on yhdessä oltava neuvostossa äänten enemmistö muutetun neuvoston asetuksen (EY) N:o 723/2009 and perussäännön 13 artiklan mukaisesti. Jäsenet, tarkkailijat ja näitä edustavat tahot luetellaan liitteessä I.

7 artikla

Jäseneksi ja tarkkailijaksi ottaminen

1. Jäsenvaltiot, assosioituneet maat, muut kolmannet maat kuin assosioituneet maat ja hallitustenväliset järjestöt voivat hakea Instruct ERICin jäsenyyttä koska tahansa ja yhtäläisin ehdoin. Uusien jäsenten ottamista koskevat ehdot ovat seuraavat:

a) jäsenyyden hakijoiden on toimitettava kirjallinen hakemus neuvoston puheenjohtajalle;

b) jäsenyyshakemuksessa on kuvattava, millä tavalla hakija edistää osaltaan 4 artiklassa esitettyjä Instruct ERICin tavoitteita ja toimia ja kuinka se täyttää 10 artiklassa esitetyt velvoitteet;

c) uusien jäsenien ottaminen edellyttää neuvoston hyväksyntää 13 artiklan mukaisesti; sekä

d) jäsenet sitoutuvat Instruct ERICin jäsenyyteen vähintään viiden vuoden ajaksi.

2. Instruct ERICiin osallistumista toivovat 6 artiklassa luetellut tahot, jotka eivät vielä voi tulla jäseniksi, voivat hakea tarkkailijan asemaa. Uusien tarkkailijoiden ottamista koskevat ehdot ovat seuraavat:

a) tarkkailijaksi otetaan kahdeksi vuodeksi. Tarkkailija voi hakea tarkkailijan asemaansa jatkoa yhdeksi vuodeksi;

b) tarkkailija-aseman hakijoiden on toimitettava kirjallinen hakemus neuvoston puheenjohtajalle; Hakemuksessa on esitettävä aikataulu ja keskeiset vaiheet jäsenyyttä kohti. Tarkkailijat voivat hakea jäsenyyttä koska tahansa.

8 artikla

Jäsenyydestä ja tarkkailijan asemasta eroaminen

1. Jäsen voi kahden vuoden pituisen vähimmäisjäsenyysajan jälkeen koska tahansa erota Instruct ERICistä ilmoittamalla asiasta neuvostolle kirjallisesti kuusi kuukautta ennen eroamisen ajankohtaa. Jos eroamista koskeva ilmoitus tehdään ennen 30 päivää kesäkuuta minä tahansa vuonna, se tulee voimaan saman varainhoitovuoden, jona ilmoitus on annettu, lopussa eli 31 päivänä joulukuuta. Jos ilmoitus toimitetaan 30 päivän kesäkuuta jälkeen, jäsen sitoutuu maksamaan jäsenyysmaksut ja osallistumaan Instruct ERICin toimiin, kunnes ero tulee voimaan 31 päivänä joulukuuta seuraavana vuonna. Kun jäsenyys päättyy, jäsenmaksuja ei enää tarvitse maksaa.

2. Eroava jäsen osallistuu Instruct ERICin toimiin ja maksaa osuutensa Instructin budjettiin, kunnes ero tulee voimaan. Ennen eroamista kaikki Instruct ERICin hankkimat eroavan jäsenen omaisuuserät olisi yksilöitävä ja niiden omistus selvitettävä, ja ne olisi tarvittaessa palautettava Instruct Hubille.

3. Eroavilla jäsenillä ei ole oikeutta suorittamiensa osuuksien palauttamiseen tai korvaamiseen eikä oikeutta esittää vaateita Instruct ERICin omaisuutta kohtaan.

4. Tarkkailija voi erota milloin tahansa ilmoittamalla asiasta kirjallisesti neuvostolle.

9 artikla

Jäsenen tai tarkkailijan aseman päättäminen

1. Neuvosto voi päättää jäsenen jäsenyyden, jos seuraavat edellytykset täyttyvät 13 artiklan mukaisesti:

a) jäsen rikkoo vakavasti perussäännön mukaisia velvoitteitaan; ja

b) jäsen ei ole korjannut tällaista rikkomista kuuden kuukauden kuluessa sen tiedoksiannosta.

2. Jäsenelle annetaan mahdollisuus esittää neuvostolle kantansa ennen päätöksen tekemistä. Jäsen, jonka jäsenyys päätetään, osallistuu Instruct ERICin toimiin ja maksaa osuutensa Instruct ERICin budjettiin, kunnes ero tulee voimaan.

3. Jäsenillä, joiden jäsenyys päätetään, ei ole asiaa koskevan päätöksen tekemisen jälkeen oikeutta suorittamiensa osuuksien palauttamiseen tai korvaamiseen eikä oikeutta esittää vaateita Instruct ERICin omaisuutta kohtaan.

4. Neuvosto voi päättää tarkkailijan osallistumisen neuvoston toimintaan koska tahansa kirjallisella ilmoituksella, jos tarkkailija ei enää ole sitoutunut perussäännössä määriteltyihin Instruct ERICin tavoitteisiin.

3 LUKU

JÄSENTEN JA TARKKAILIJOIDEN OIKEUDET JA VELVOITTEET

10 artikla

Jäsenet

1. Jäsenten oikeuksia ovat

a) läsnäolo- ja äänestysoikeus neuvostossa 13 artiklassa määritellyn mukaisesti;

b) Instruct-keskusten infrastruktuurin käyttöoikeudet niihin liittyvän menettelyn mukaisesti sekä pääsy koulutuskursseille ja työpajoihin sekä muihin toimiin; sekä

c) Instruct ERICin tuotemerkin käyttöoikeus sovittujen brändiä koskevien suuntaviivojen mukaisesti.

2. Jokaisen jäsenen on

a) maksettava 2 artiklan mukainen vuotuinen jäsenen maksuosuus tai sellaisen muun mekanismin mukaisesti laskettu osuus, jonka neuvosto on hyväksynyt 13 artiklan mukaisesti;

b) nimettävä enintään kaksi edustajaa, jotka edustavat jäsentä neuvostossa;

c) annettava edustajilleen täydet valtuudet äänestää kaikista neuvoston kokouksissa esille tulevista ja asialistalle otetuista kysymyksistä siten, että kullakin jäsenellä on yksi ääni;

d) sisäisten tarkastelujen ja investointimenettelyjen sallimissa rajoissa tehtävä parhaansa tukeakseen isännöimäänsä Instruct-keskusta, jotta se voi noudattaa nimeämisen yhteydessä määriteltyjä sitoumuksiaan. Nämä sitoumukset määritellään yksityiskohtaisesti Instruct-keskuksen isäntäorganisaation ja Instruct ERICin välisessä palvelutasosopimuksessa;

e) oltava tietoinen siitä, että jäsenten odotetaan isännöivän Instruct-keskusta liitteen 3 (Instruct-keskusten tarkasteluperusteet) mukaisesti ja 15 artiklassa kuvatulla tavalla; sekä

f) hyväksyttävä yhdenmukaistetut standardit kansallisten resurssien ja välineiden kehittämiseen sekä toimeenpanoon.

11 artikla

Tarkkailijat

1. Tarkkailijan oikeuksia ovat

a) oikeus saada neuvoston asiakirjat, osallistumis- ja puheoikeus neuvoston kokouksiin ilman äänioikeutta;

b) mahdollisuus nimetä enintään kaksi edustajaa, jotka edustavat tarkkailijaa neuvostossa.

c) Tarkkailijat voivat hakea Instruct ERICin käyttöoikeuksia samoin perustein kuin Instruct ERICin jäsenyyden ulkopuoliset käyttäjät 25 artiklan 5 kohdan mukaisesti.

12 artikla

Kolmannet osapuolet

Edistääkseen innovatiivisen rakennebiologiainfrastruktuurin kehittämistä ja toteuttamista Instruct ERIC luo yhteyksiä kolmansiin osapuoliin, joilla on erityisasiantuntemusta tai osaamista. Kumppanuus perustuu sopimuksiin, joissa täsmennetään sovitun työn tai sovittujen palvelujen tarjonta ja toimitus.

4 LUKU

INSTRUCT ERICIN HALLINTO JA TOIMIEN TOTEUTTAMINEN

13 artikla

Neuvosto

1. Neuvosto vastaa tämän perussäännön määräysten mukaisesti Instruct ERICin yleisestä johdosta ja valvonnasta. Neuvosto koostuu jäsenten edustajista (6 artikla). Kullakin jäsenellä on yksi ääni ja jokainen ääni on samanarvoinen, jos 13 artiklan 5 kohdasta ei muuta johdu, ja poissa olevien jäsenten ja äänestämästä pidättäytyvien jäsenten katsotaan jättäneen äänestämättä.

2. Neuvoston kokouksiin osallistuvilla tarkkailijoilla ei ole äänioikeutta.

3. Puheenjohtaja kutsuu neuvoston koolle kalenterivuoden aikana vähintään kaksi kertaa tai koska tahansa vähintään kolmen jäsenen pyynnöstä.

4. Neuvosto on päätösvaltainen, jos vähintään kaksi kolmasosaa jäsenistä on läsnä kokouksessa, ja pyrkii parhaansa mukaan yksimielisyyteen.

5. Jäsenvaltioilla ja assosioituneilla mailla on kaikkina aikoina oltava yhdessä äänioikeuksisen enemmistö neuvostossa. Jos minä tahansa hetkenä vähemmän kuin puolet läsnä olevista ja äänestävistä jäsenistä on jäsenvaltioita tai assosioituneita maita, näillä jäsenillä on silloin yhdessä Instruct ERICin äänioikeuksista 51 prosenttia, joka jaetaan tasan kyseisten jäsenten kesken. Loput äänioikeudet jaetaan tasan niiden muiden läsnä olevien ja äänestävien jäsenten kesken, jotka eivät ole jäsenvaltioita tai assosioituneita maita. Koska tahansa näin tapahtuessa 13 artiklan 1 kohdassa tarkoitetulla yhdellä äänellä tarkoitetaan tässä 13 artiklan 5 kohdassa tarkoitettua jäsenen käytettävissä olevaa äänioikeutta.

6. Seuraavissa päätöksissä vaaditaan läsnä olevien ja äänestävien jäsenten yksimielinen hyväksyntä:

a) muutokset jäseniltä vaadittujen rahoitusosuuksien laskemiseen käytettävään malliin ja Instruct Hubin henkilöstön tueksi annettavien luontoissuoritusten hyväksyminen liitteessä 2 kuvatun mukaisesti;

b) ehdotukset Instruct ERICin perussäännön muuttamiseksi ja toimittamiseksi Euroopan komissiolle hyväksymistä varten, ellei asetuksen (EY) N:o 723/2009 11 artiklan vaatimuksista muuta johdu;

c) muutokset jäseniltä 5 artiklassa tarkoitetun ajanjakson ulkopuolella pyydettyihin maksuosuuksiin;

d) hallitustenvälisten järjestöjen maksuosuuksien vahvistaminen liitteen 2 mukaisesti.

7. Seuraavat päätökset edellyttävät läsnä olevien ja äänestävien jäsenten kahden kolmasosan enemmistöä, ellei 13 artiklan 5 kohdan määräyksistä muuta johdu:

a) puheenjohtajan valinta äänestävien jäsenten edustajien keskuudesta nimeämisten jälkeen;

b) johtajan nimittäminen ja erottaminen;

c) uusien jäsenten ja tarkkailijoiden ottaminen;

d) jäsenten ja tarkkailijoiden erottaminen 9 artiklan mukaisesti;

e) Instruct-keskusten hyväksyminen tai erottaminen tämän perussäännön liitteessä 3 yksityiskohtaisesti esitettyjen perusteiden mukaisesti;

f) Instruct ERICin purkaminen 30 artiklan mukaisesti;

g) Instruct ERICin hallintoelinten sekä sen alaisten komiteoiden ja työryhmien toimintaa koskevan sisäisen työjärjestyksen hyväksyminen ja tarvittaessa muuttaminen.

8. Kaikki muut päätökset edellyttävät läsnä olevien ja äänestävien jäsenten yksinkertaista enemmistöä, ellei 13 artiklan 5 kohdan määräyksistä muuta johdu. Todettakoon selvyyden vuoksi, että yksinkertainen enemmistö tarkoittaa yli puolta läsnä olevien ja äänestävien jäsenten äänistä.

14 artikla

Johtaja

1. Neuvosto nimittää pääjohtajan avoimen kilpailun jälkeen, ja neuvosto voi erottaa johtajan 13 artiklan mukaisesti. Nimitettävän henkilön valinnassa noudatetaan liitteessä 4 vahvistettua menettelyä.

2. Johtaja on ERIC-asetuksen (EY) N:o 723/2009 12 artiklassa vaadittu Instruct ERICin laillinen edustaja, ja hänelle annetaan valtuudet tehdä sopimuksia ja tarvittaessa ryhtyä muihin oikeudellisiin ja hallinnollisiin menettelyihin neuvoston päätösten mukaisesti. Johtajan on toimittava Instruct Hubista käsin ja huolehdittava Instruct ERICin päivittäisestä hallinnoinnista mukaan lukien Instruct Hubin henkilöstöhallinto. Johtaja vastaa neuvoston päätösten täytäntöönpanosta ja raportoi neuvostolle.

3. Johtajan toimikausi on viisi vuotta, joka voidaan sopimuksella uusia yhden kerran uudeksi viisivuotiskaudeksi, ellei neuvosto päätä kautta laillisesti aikaisemmin.

4. Johtaja on vastuussa strategian kehittämisestä ja tekee neuvostolle ehdotuksia ISABilta, Instruct-keskuksilta, keskusten yleiseltä foorumilta ja kaikilta muilta soveltuvilta lähteiltä saamiensa tietojen pohjalta. Johtaja vastaa myös toteutuneita saavutuksia ja tulevia suunnitelmia koskevan kattavan raportin valmistelusta ja toimittamisesta; raportilla on määrä tiedottaa Instruct ERIC -investoinnin kokonaislaadusta, vaikutuksista ja tuottavuudesta sekä pohjustaa päätöksiä siitä, pitäisikö jäsenten jatkaa sen toimien tukemista seuraavien viiden vuoden ajan.

5. Johtaja on vastuussa lisärahoituslähteiden etsimisestä Instruct ERICin toimien tueksi 4 artiklassa tarkoitetun rajoitetun taloudellisen toiminnan puitteissa.

6. Johtaja nimittää Instruct Hubin henkilöstön.

7. Johtajan paikan vapautuessa neuvoston puheenjohtaja edustaa Instruct ERICiä siviilikanteissa. Tällaisissa tapauksissa neuvosto voi nimetä uuden johtajan nimittämiseen saakka johtajan tilalle henkilön, jonka valtuudet ja vastuut se määrittää.

15 artikla

Instruct-keskukset ja keskusten yleinen foorumi

1. Instruct-keskukset sijaitsevat jäsenen tai hallitustenvälisen järjestön tapauksessa oikeushenkilön tiloissa, ja ne tarjoavat infrastruktuuria ja asiantuntemusta tukemaan Instruct ERICin tehtäviä ja toimia.

2. Neuvosto valitsee uudet Instruct-keskukset riippumattoman vertaisarvioinnin perusteella käyttäen neuvoston asettamia kriteerejä, jotka kuvataan liitteessä 3.

3. Instruct-keskuksista tehdään vähintään kerran kunkin viisivuotiskauden aikana riippumaton vertaisarviointi, johon ISAB antaa panoksensa ja jossa keskuksia verrataan neuvoston vahvistamiin, viiden vuoden välein ajantasaistettaviin suorituskykyindikaattoreihin, kuten liitteessä 3 esitetään.

4. Keskusten yleinen foorumi kokoaa yhteen Instruct-keskusten henkilöstön, jonka Instruct-keskusten koordinaattori nimittää edustamaan käyttöoikeuksia sekä koulutus- ja verkostoitumistoimia. Keskusten yleinen foorumi on keskuksille tarkoitettu alusta, jolla keskukset keskustelevat asioista ja antavat neuvoja Instructin johtoryhmälle ja neuvostolle Instruct-toimien kehittämisestä ja toteuttamisesta. Keskusten yleisellä foorumilla ei ole toimeenpanovaltaa.

5. Keskusten yleinen foorumi kokoontuu vähintään kerran vuodessa johtoryhmän pyynnöstä.

16 artikla

Johtoryhmä

1. Neuvosto nimittää johtoryhmän, joka avustaa johtajaa tämän tehtävien toimeenpanossa.

2. Johtoryhmä koostuu enintään kymmenestä henkilöstä, jotka valitaan Instruct-keskuksista, ja sen puheenjohtajana toimii johtaja. Neuvosto pyytää nimityksiä varten ehdotuksia sekä jäseniltä että keskusten yleiseltä foorumilta siten, että kustakin Instruct-keskuksesta voi ehdottaa enintään kahta edustajaa. Neuvosto tekee nimitykset enintään kahden vuoden pituiseksi kaudeksi, joka voidaan uusia yhden kerran toiseksi kaksivuotiskaudeksi, ellei kautta ole laillisesti päätetty aikaisemmin. Neuvosto varmistaa, että johtoryhmässä on keskuksista tasapuolinen edustus.

3. Puheenjohtaja kutsuu koolle kaikki johtoryhmän kokoukset ja toimii niiden puheenjohtajana. Johtoryhmä kokoontuu vähintään neljännesvuosittain. Kokoukset voidaan johtajan ennakkosuostumuksella järjestää kasvokkain, puhelimitse tai millä tahansa muulla käytännöllisellä tavalla, josta on etukäteen sovittu. Kokousten päivämäärät vahvistetaan ja julkistetaan etukäteen kunakin toimintavuonna vähintään kaksi viikkoa ennen kokousta. Johtaja voi antaa johtoryhmälle tehtäväksi toteuttaa neuvoston määrittämiä Instruct-toimia.

4. Johtaja voi antaa johtoryhmälle tehtäväksi mitä tahansa yleisiä asioita, kuten laatia ehdotuksia neuvostolle, laatia ja mukauttaa Instruct ERICiin liittyviä vuotuisia toimintasuunnitelmia sekä varmistaa infrastruktuuripalvelujen jatkuvuus, johdonmukaisuus ja vakaus.

5. Johtoryhmän vastuulla ovat myös seuraavat tehtävät:

a) tietojen antaminen johtajalle Instruct ERICin toimintapoliittisten tavoitteiden saavuttamisesta ja toteutussuunnitelmien täytäntöönpanosta;

b) neuvoa-antavien komiteoiden kokoonpanon seuranta. Neuvosto hyväksyy neuvoa-antavien komiteoiden nimitykset 13 artiklan mukaisesti;

c) tietojen antaminen Instruct Hubin toiminnan tuloksista;

d) ulkopuolisten tahojen, foorumien ja konferenssien koolle kutsuminen ja erityisten intressiryhmien edustuksen hyväksyminen auttamaan sitä johtajan tukemisessa ja johtajalle raportoinnissa;

e) raporttien laatiminen johtajalle ja kaikille muille elimille tai organisaatioille pyyntöjen tai ohjeiden mukaan;

f) rahoitusmahdollisuuksien yksilöinti ehdotuspyyntöjen avulla Instruct-keskusten koordimiseksi toimitettavien ehdotusten valmistelua varten; sekä

g) sellaisten Instruct-hankkeiden toteuttaminen, joiden rahoitus tulee Instruct ERICin ulkopuolelta, jotka ovat Instructin strategisten periaatteiden mukaisia ja joita yksi tai useampi Instruct-keskus tukee. Hankkeille, jotka saattavat siirtää painopistettä ydintoimintojen ulkopuolelle, on saatava neuvoston hyväksyntä.

17 artikla

Riippumaton neuvoa-antava tiedekomitea

1. ISAB perustetaan antamaan neuvostolle neuvoja kaikista Instruct ERICin kannalta merkityksellisistä tieteellisistä ja strategisista seikoista. ISAB tarkastelee Instruct-keskusten toimintaa voidakseen antaa Instruct-neuvostolle suosituksia siitä, hyväksytäänkö tutkimuslaitoksille Instruct-keskuksen asema vai poistetaanko se niiltä, ja neuvoja tulevista strategisista ja tieteellisistä tavoitteista, tarpeista ja mahdollisuuksista kokonaiskuvan huomioon ottaen.

2. ISAB koostuu vähintään viidestä ja enintään kahdeksasta tieteellisestä ja teknisestä asiantuntijasta, jotka neuvosto nimeää. ISAB valitsee yksinkertaisella ääntenenemmistöllä itselleen keskuudestaan puheenjohtajan. Nimetyn puheenjohtajan toimikautta jatketaan automaattisesti, jotta hän voi saattaa puheenjohtajakautensa päätökseen. ISABin jäsenet eivät saa osallistua suoraan Instruct ERICin johtamiseen, ja heidän tulee yleensä olla Euroopan ulkopuolelta tulevia asiantuntijoita. Johtaja voi ehdottaa ISABin jäseniä neuvostolle. Kaikki mahdolliset eturistiriidat olisi ilmoitettava ennen kuin neuvosto käsittelee asiaa. ISABin jäsenet nimetään kolmen vuoden toimikaudeksi, joka voidaan uusia yhden kerran yhdestä kolmeen vuoden ajaksi. ISABin jäsenten on allekirjoitettava salassapitosopimus viimeistään kolmekymmentä päivää nimeämisensä jälkeen tai ennen kuin mitään luottamuksellista tietoa vaihdetaan, sen mukaan, kumpi kumpi näistä ajankohdista on aikaisempi.

3. ISAB kokoontuu vähintään kerran vuodessa arvioimaan Instruct ERICin yleistä tieteellistä ja strategista edistymistä suhteessa sen tieteelliseen visioon ja muihin haasteisiin.

4. Instruct ERIC korvaa ISABin jäsenille kohtuulliset matka- ja majoituskulut neuvoston ohjeiden mukaisesti.

18 artikla

Instruct-ryhmät

1. Neuvosto voi tarvittaessa perustaa lisää komiteoita, työryhmiä ja neuvoa-antavia elimiä ja määritellä niiden tehtävät ja toimivaltuudet.

19 artikla

Instruct Hub ja henkilöstö

1. Instruct Hub on Instruct ERICin päivättäisten toimien hallinnasta vastaava keskustoimisto. Se tukee Instruct ERICin päivittäistä hallinnointia, mukaan lukien neuvoston avustaminen. Sen perustaa ja sitä johtaa johtaja 14 artiklan mukaisesti.

2. Instruct Hub

a) huolehtii tarvittavista päivittäisistä hallinto- ja talousasioista ja raportoi johtajan kautta toimista neuvostolle;

b) koordinoi keskitetysti Instruct-keskusten suorittamia Instruct ERICin toimia ja antaa Instruct-keskuksille tukiresursseja soveltuvin osin;

c) kehittää edelleen, ajantasaistaa ja ylläpitää infrastruktuuriin liittyviä järjestelyjä, menettelyjä sekä dokumentointi- ja viestintätoimia ja varmistaa, että Instruct ERICillä säilyy valmius tosiasiallisesti tarjota korkealaatuisia palveluja ja toimia.

3. Neuvoston hyväksynnän mukaan Instruct-keskuksista voidaan siirtää henkilöstöä Instruct ERIC Hubiin muodostamaan toiminnallinen yhteys Instruct-keskusten ja Instruct Hubin välille.

5 LUKU

VARAINHOITO

20 artikla

Budjettiperiaatteet ja kirjanpito

1. Instruct ERICin tilikausi on kalenterivuosi.

2. Johtaja esittelee neuvostolle kunkin varainhoitovuoden talousarviota koskevan vuotuisen ennakkoarvion ja tällaista ennakkoarviota vasten lasketut menot.

3. Instruct ERICin tilit tarkastaa riippumaton tarkastusviranomainen voimassa olevien säädösten ja määräysten mukaisesti. Tilintarkastuskertomukset esitetään neuvostolle yhdessä Instruct ERICin toimia ja varainhoitoa koskevan kertomuksen kanssa.

4. Instruct ERIC toimii moitteettoman varainhoidon periaatteiden mukaisesti ja tilinpäätöksen valmistelua, tallentamista, tarkastusta ja julkaisua koskevia sovellettavaa lainsäädäntöä noudattaen.

5. Instruct ERIC kirjaa erikseen liiketaloudelliseen toimintaansa liittyvät kustannukset ja tulot.

21 artikla

Vastuukysymykset

1. Instruct ERIC vastaa veloistaan.

2. Jäsenet eivät ole yhteisvastuussa Instruct ERICin veloista.

3. Kunkin jäsenen rahoitusvastuu Instruct ERICin veloista ja sitoumuksista rajoittuu niiden omiin Instruct ERICille suorittamiin rahoitusosuuksiin liitteessä 2 esitetyn mukaisesti.

4. Instruct ERIC hankkii tarvittavan vakuutussuojan Instruct ERICin kehittämiselle ja toiminnalle ominaisten riskien varalta.

6 LUKU

RAPORTOINTI KOMISSIOLLE

22 artikla

Raportointi komissiolle

1. Instruct ERIC laatii vuosikertomuksen, joka käsittää erityisesti sen toiminnan tieteelliset, operatiiviset ja rahoitusta koskevat näkökohdat. Johtaja laatii vuosikertomuksen johtoryhmän avustuksella, ja neuvosto hyväksyy sen ja toimittaa sen komissiolle ja asianomaisille viranomaisille kuuden kuukauden kuluessa vastaavan varainhoitovuoden päättymisestä. Hyväksymisen jälkeen vuosikertomus asetetaan julkisesti saataville Instruct ERICin verkkosivuilla.

2. Instruct ERIC ilmoittaa komissiolle kaikista olosuhteista, jotka vaarantavat vakavasti Instruct ERICin tehtävien suorittamisen tai estävät Instruct ERICiä täyttämästä ERIC-asetuksessa esitettyjä vaatimuksia.

7 LUKU

TOIMINTAPERIAATTEET

23 artikla

Yleistä

1. Instruct ERIC pitää yllä ja ajan tasalla toimintaperiaatteita, jotka koskevat Instruct ERICin toimintaan liittyviä lukuisia menettelyjä ja prosesseja asetuksen (EY) N:o 723/2009 10 artiklan mukaisesti. Periaatteita koskevat asiakirjat säilyttää Instruct Hub, ja ne ovat julkisesti saatavilla Instruct ERICin verkkosivustolla.

24 artikla

Hankinnat ja verovapautukset

1. Neuvosto hyväksyy hankintamenettelyille yksityiskohtaiset säännöt sekä kriteerit, joita Instruct ERIC on velvollinen noudattamaan. Hankinnoissa noudatetaan avoimuuden, oikeasuhteisuuden, vastavuoroisen tunnustamisen, yhdenvertaisen kohtelun ja syrjimättömyyden periaatteita.

2. Vapautuksia arvonlisä- ja valmisteverosta, jotka perustuvat yhteisestä arvonlisäverojärjestelmästä 28 päivänä marraskuuta 2006 annettuun neuvoston direktiiviin 2006/112/EY (1) ja jotka ovat direktiivin 2006/112/EY täytäntöönpanotoimenpiteistä 15 päivänä maaliskuuta 2011 annetun neuvoston täytäntöönpanoasetuksen (EU) N:o 282/2011 (2) ja valmisteveroja koskevasta yleisestä järjestelmästä ja direktiivin 92/12/ETY kumoamisesta 16 päivänä joulukuuta 2008 annetun neuvoston direktiivin 2008/118/EY (3) mukaisia, sovelletaan ainoastaan Instruct ERICin ja Instruct ERICin jäsenten tekemiin tavara- ja palveluhankintoihin, jos ne on tarkoitettu Instruct ERICin viralliseen ja yksinomaiseen käyttöön, edellyttäen että tällaiset hankinnat tehdään pelkästään Instruct ERICin muuta kuin taloudellista toimintaa varten ja linjassa sen toimien kanssa. Vapautukset arvonlisä- ja valmisteverosta rajoitetaan hankintoihin, joiden arvo on yli 300 euroa.

25 artikla

Käyttöoikeudet

1. Kukin yhtä tai useampaa Instruct-keskusta isännöivä jäsen antaa valituille hakijoille infrastruktuurinsa käyttöoikeudet hyväksytyn käyttöoikeutta koskevan menettelyn mukaisesti. Kukin Instruct-keskus yksilöi infrastruktuurikapasiteetistaan osuuden, joka annetaan Instructissa hyväksyttyjen hankkeiden käyttöön. Käyttöoikeuskomitea hyväksyy hakemukset Instruct-käyttöoikeuden saaviksi hankkeiksi tieteellistä huippuosaamista painottavan kansainvälisen asiantuntijatarkastelun pohjalta ja ottaen huomioon teknisen ja operatiivisen toteutettavuuden.

2. Johtaja valvoo käyttöoikeuksien jakamista ottaen huomioon seuraavat:

a) hankkeen tieteellinen (vertais)arviointi;

b) Instruct-keskusten tekemä logistinen arviointi hankkeen teknisestä toteutettavuudesta, odotettu aikataulu ja keskuksessa tehtävän työn aikataulutus; sekä

c) rahoitusvarat ja luontoissuoritukset, jotka Instruct-keskus ja Instruct Hub ovat asettaneet saataville haetun käyttöoikeuden tukemiseksi, erityisesti Instruct-käyttöoikeutta varten varatun kapasiteetin osalta siinä Instruct-keskuksessa, jota haku koskee, sekä käyttöoikeuksiin liittyvät keskitetyt varat, joita Instruct Hub hallinnoi.

3. Instruct ERIC ottaa vastaan Instruct ERICin infrastruktuurin käyttöä koskevia ehdotuksia keneltä tahansa käyttäjältä.

4. Instruct ERICin varmistaa jäsenvaltioiden laitosten tutkijoille vapaat Instruct-keskusten tarjoamien tietojen, työkalujen ja palvelujen käyttöoikeudet. Jäsenkäyttäjät ovat kelpoisia hakemaan Instruct ERICin rahoittamaa pääsyä infrastruktuuriin, koulutuskursseille, työpajoihin ja konferensseihin ja kaikkiin muihin Instruct ERICin tarjoamiin ja tukemiin toimiin. Tiedon ja työkalujen käyttöoikeuksia hallitaan Instruct ERICin tiedon hallintaa ja biologisia valmisteita koskevien toimintaperiaatteiden mukaisesti ja yhteistyön tapauksessa kaikkien käyttäjien kesken tehtävän sopimuksen mukaisesti, kuten 27 artiklassa määritellään.

5. Muut kuin jäsenkäyttäjät voivat hakea käyttöoikeuksia ehdotusjärjestelmän kautta. Tieteellisen tai kilpailua edeltävän tutkimuksen osalta käyttöoikeuksista peritään akateemisesta käytöstä perittävä maksu. Akateemisesta käytöstä perittäviä maksuja voidaan periä myös ei-kaupallisilta käyttäjiltä, jotka hakevat käyttöoikeuksia hallitustenvälisen järjestön kautta tai jotka eivät ole sijoittautuneet mihinkään jäsenenä olevaan valtioon.

6. Instruct-infrastruktuurin käyttöoikeutta sopimustutkimusta varten hakevilta käyttäjiltä käyttöoikeuksista peritään kaupallinen maksu. Tällaisessa tapauksessa tiedot, jotka käyttöoikeuksien myötä syntyvät, kuuluvat käyttäjälle eikä niiden antamista tai julkaisemista vaadita.

7. Jäsenten käyttöoikeuksien on aina oltava etusijalla.

8. Instruct ERICin infrastruktuuria avoimeen tutkimukseen käyttävän on suostuttava julkaisemaan käyttöoikeuksien myötä syntyneet tiedot ja annettava ne julkisesti saataville.

26 artikla

Tulosten levittäminen

1. Instruct ERICin tehtävänä on helpottaa tutkimusta, ja pääsääntöisesti se edistää tutkimusaineistojen mahdollisimman vapaata saatavuutta. Tästä periaatteesta riippumatta Instruct ERIC edistää korkealaatuista tutkimusta ja tukee koulutustoiminnalla parhaiden käytäntöjen kulttuuria.

2. Instruct ERIC kannustaa yleisesti tutkijoita antamaan tutkimustuloksiaan julkisesti saataville ja kehottaa kaikkia käyttäjiä ilmoittamaan niissä Instruct ERICin osuudesta tutkimukseen.

3. Tulosten levittämisperiaatteissa kuvataan erilaiset kohderyhmät, ja Instruct ERIC käyttää kohdeyleisöjen saavuttamiseen erilaisia kanavia, kuten verkkoportaaleja, uutiskirjettä, työpajoja, läsnäoloa konferensseissa, julkaisuja aikakaus- ja päivälehdissä sekä sosiaalista mediaa.

4. Instruct ERICin tukemien toimien tuloksena syntyvissä julkaisuissa tulee mainita Instruct ERICin henkilöstön tuki ja sen tarjoamien, kokeissa tarvittavien resurssien käyttö.

27 artikla

Tiedon hallinta, immateriaalioikeudet ja biologiset valmisteet

1. Yleisesti suositaan avoimen lähdekoodin ja vapaan saatavuuden periaatteita.

2. Kaikkien Instruct ERICin toimien tuloksena syntyvien tietojen olisi ensisijaisesti pysyttävä alkuperäisen tutkijan ja hänen työnantajanaan toimivan laitoksen omistuksessa. Voimassa olevien velvoitteiden mukaisesti, mukaan lukien laitoksia, apurahavirastoja tai muita kolmansia osapuolia kohtaan olevat velvoitteet, Instruct-infrastruktuurin käyttäjät saattavat edellyttää immateriaalioikeuksia koskevia sopimuksia ennen tutkimuksen aloittamista. Käyttäjät ovat yksin vastuussa immateriaalioikeuksiensa suojelusta.

3. Kun Instruct ERICin infrastruktuurin käyttöoikeus on annettu yhteistyöhankkeelle, käyttäjät sopivat kokeellisten tietojen tai materiaalien omistuksen jakamisesta ennen työn aloittamista. Yhteistyöhankkeissa immateriaalioikeuksien jaetun omistuksen suojelu on kaikkien käyttäjien osalta käyttäjien itsensä vastuulla.

4. Instruct ERIC opastaa (tiedon hallintaa ja biologisia valmisteita koskevien toimintaperiaatteidensa kautta) Instruct ERICin infrastruktuurin käyttäjiä varmistamaan, että Instruct ERICin välityksellä käyttöön saatuja aineistoja hyödyntävä tutkimus suoritetaan puitteissa, joissa isäntämaan lainsäädännön ja sääntöjen sallimissa rajoissa tunnustetaan tietojen omistajien oikeudet ja henkilöiden yksityisyyden suoja, ja Instruct ERICin toimien tuloksena syntyneiden tietojen ja työkalujen omistus määritellään selkeästi.

5. Instruct ERIC varmistaa, että käyttäjät hyväksyvät käyttöoikeuksien ehdot ja että tarvittavista turvallisuusjärjestelyistä huolehditaan tietojen sisäisen varastoinnin ja käsittelyn osalta.

6. Neuvosto määrittää prosessin tutkimustietoon liittyviä tietoturvaloukkauksia ja salassapitovelvollisuuden rikkomisia koskevien väitteiden tutkimiseksi.

7. Kaikki innovaatiot, jotka liittyvät kokeelliseen teknologiaan ja syntyvät Instruct-toimiin varattujen laitosten käytöstä, pysyvät kokonaisuudessaan isännöivän laitoksen omaisuutena edellyttäen, että kyseinen laitos sitoutuu antamaan tällä tavalla mahdollisesti parantuneet uudet kokeelliset valmiudet tulevien käyttäjien saataville. Jos käyttäjällä on ollut tällaisessa kehityksessä merkittävä osuus, osapuolten välillä tulee olla sopimus mahdollisesti hyödynnettävästä yhteisestä akkreditoinnista.

28 artikla

Työhönotto

1. Instruct ERICin palveluksessa voi olla henkilöstöä, jonka nimittää ja erottaa johtaja.

2. Hyväksyessään työsuunnitelman Instruct-neuvosto hyväksyy myös johtajan valmisteleman henkilöstösuunnitelman.

3. Johtaja toimittaa neuvostolle etukäteen tiedot avoimista työpaikoista ja henkilöstösuunnitelmasta. Neuvosto päättää, mihin toimiin henkilöstöä valittaessa tarvitaan sen hyväksyntä.

4. Instruct ERICin henkilöstön valintamanettelyt ovat avoimet ja syrjimättömät, niissä noudatetaan työllistymismahdollisuuksien tasavertaisuutta ja toteutetaan kannustavia toimia voimassa olevan lainsäädännön mukaisesti. Työsopimuksissa noudatetaan sen maan kansallisia lakeja, jossa henkilöstö otetaan palvelukseen.

8 LUKU

TOIMIAIKA, PURKAMINEN, RIITOJEN RATKAISU, PERUSTAMISTA KOSKEVAT MÄÄRÄYKSET

29 artikla

Toimiaika

1. Instruct ERIC perustetaan määrittelemättömäksi ajaksi. Se voidaan purkaa 30 artiklan mukaisesti.

30 artikla

Purkaminen

1. Instruct ERICin purkaminen tapahtuu neuvoston päätöksestä 13 artiklan mukaisesti.

2. Instruct ERIC ilmoittaa komissiolle purkamispäätöksestä ilman aiheetonta viivytystä ja joka tapauksessa viimeistään kymmenen päivän kuluessa päätöksen tekemisestä. Ilmoitus on tehtävä uudelleen, kun Instruct ERIC päättyy.

3. Instruct ERICin velkojen maksamisen jälkeen jäljellä olevat varat jaetaan jäsenten kesken suhteessa niiden Instruct ERICiin suorittamiin yhteenlaskettuihin vuotuisiin käteissuorituksiin. Purkamisen jälkeen jäljelle jääneet velat, kun Instruct ERICin varat on otettu huomioon, jaetaan jäsenten kesken suhteessa niiden Instruct ERICille suorittamiin kertyneisiin vuotuisiin käteissuorituksiin kuitenkaan ylittämättä yhden vuotuisen suorituksen määrää.

4. Instruct ERIC lakkaa olemasta päivänä, jona komissio julkaisee asiasta ilmoituksen Euroopan unionin virallisessa lehdessä.

31 artikla

Sovellettava lainsäädäntö

1. Instruct ERICiin sovelletaan ensisijaisuusjärjestyksessä:

a) Euroopan unionin lainsäädäntöä ja erityisesti ERIC-asetusta ja sen 6 artiklan 1 kohdassa ja 11 artiklan 1 kohdassa tarkoitettuja päätöksiä;

b) isäntämaan lainsäädäntöä niiden asioiden osalta, joihin ei sovelleta (tai sovelletaan vain osittain) unionin lainsäädäntöä; sekä

c) tätä perussääntöä ja täytäntöönpanosääntöjä.

32 artikla

Riitojen ratkaisu

1. Jäsenten on tehtävä kaikkensa ratkaistakseen sovinnollisesti riidat, joita voi syntyä tämän perussäännön tulkinnasta tai soveltamisesta.

2. Euroopan unionin tuomioistuimella on toimivalta ratkaista Instruct ERICiin liittyvät jäsenten väliset riidat, jäsenten ja Instruct ERICin väliset riidat sekä kaikki riidat, joissa EU on osapuolena.

33 artikla

Perussääntö

1. Tämä perussääntö on pidettävä ajan tasalla ja asetettava julkisesti saataville Instruct ERICin verkkosivustolla ja sen sääntömääräisessä kotipaikassa.

2. Kaikki perussäännön muutokset on asetuksen (EY) N:o 723/2009 13 artiklan mukaisesti tehtävä neuvoston yksimielisellä päätöksellä, ellei asetuksen (EY) N:o 723/2009 11 artiklan säännöksistä ja sen hyväksymisessä noudatetusta menettelystä muuta johdu.

34 artikla

Perustamista koskevat määräykset

1. Isäntämaa kutsuu koolle neuvoston perustamiskokouksen mahdollisimman pian ja viimeistään neljänkymmenenviiden kalenteripäivän kuluttua siitä, kun komission päätös Instruct ERICin perustamisesta tulee voimaan.

2. Isäntämaa ilmoittaa perustajajäsenille mahdollisista kiireellisistä oikeustoimista, jotka on toteutettava Instruct ERICin puolesta ennen perustamiskokouksen pitämistä. Jos perustajajäsen ei esitä vastalausetta viiden työpäivän kuluessa ilmoituksen saamisesta, isäntämaan asianmukaisesti valtuuttama henkilö toteuttaa oikeustoimet.

(1) 143 artiklan 1 kohdan g alakohta ja 151 artiklan 1 kohdan b kohta (EUVL L 347, 11.12.2006, s. 1).

(2) 50 ja 51 artikla (EUVL L 77, 23.3.2011, s. 1).

(3) EUVL L 9, 14.1.2009, s. 12.

LIITE 1 Luettelo jäsenistä ja tarkkailijoista Tässä liitteessä luetellaan jäsenet ja tarkkailijat ja niitä edustavat tahot. Johtaja saattaa liitteen 1 ajan tasalle, kun jäsenyys tai tarkkailija-asema on päätetty tai kun on hyväksytty uusia jäseniä tai tarkkailijoita. Jäsenet Valtio tai hallitustenvälinen järjestö Viralliset edustajatahot Belgian kuningaskunta Belgian tiedepoliittinen yksikkö (BELSPO) Tšekin tasavalta Opetus-, nuoriso- ja urheiluministeriö (MSMT) Tanskan kuningaskunta Tanskan tiede-, teknologia- ja innovointivirasto (DASTI) Ranskan tasavalta Ministère de l’Éducation nationale de l’enseignement supérieur et de la recherche (MENESR) (kansallisesta koulutuksesta, korkeakoulutuksesta ja tutkimuksesta vastaava ministeriö) Israelin valtio Tiede-, teknologia- ja avaruusministeriö (MOST) Italian tasavalta Opetus-, yliopisto- ja tutkimusministeriö (MIUR) Alankomaiden kuningaskunta Alankomaiden tieteellisen tutkimuksen järjestö (NWO) Portugalin tasavalta Instituto de Tecnologia Química e Biológica da Universidade Nova de Lisboa (ITQB-UNL) (Lissabonin uuden yliopiston kemian ja biologian teknologian laitos) Slovakian tasavalta Opetus-, tiede-, tutkimus- ja urheiluministeriö Ison-Britannian ja Pohjois-Irlannin yhdistynyt kuningaskunta Medical Research Council UK (MRC UK) (Lääketieteen tutkimusneuvosto)

Tarkkailijat Valtio tai hallitustenvälinen järjestö Viralliset edustajatahot Helleenien tasavalta Kreikan tutkimus- ja teknologiavirasto (GSRT) Espanjan kuningaskunta Ministerio de Economia y Competitividad (MINECO) (talous- ja kilpailuasiainministeriö) Ruotsin kuningaskunta Ruotsin tiedeneuvosto (SRC) Euroopan molekyylibiologian laboratorio (EMBL)

LIITE 2 Rahoitusosuudet Periaatteet Rahoitusmallissa kuvataan Instruct ERICin käteisvarojen tuloennusteet. Jäljempänä kuvattuja periaatteita käytetään Instruct ERICin ensimmäisten viiden vuoden ajan jäsenten vuotuisten käteis- ja luontoissuoritusten laskemiseen. Neuvostolla on valtuudet päättää näiden periaatteiden tarkistamisesta. 1. Kunkin jäsenvaltion vuotuinen maksuosuus koostuu jäsenmaksusta ja luontoissuorituksesta. 2. Johtaja esittää käteissuoritusten määriä johtoryhmän ohjeita seuraten 16 artiklan 5 kohdan mukaisesti, ja neuvosto päättää niistä 13 artiklan mukaisesti. 3. Käteissuorituksilla tuetaan Instruct ERICin toimia. 4. Jäsenet antavat luontoissuorituksia, joiden arvoa ei määritetä rahassa, Instruct-keskuksiin tekemiensä investointien kautta, ja niillä tuetaan Instruct-keskuksia muun muassa yleisten toimintakustannusten ja Instruct ERIC -toimiin tarvittavan tukihenkilöstön osalta. 5. Instruct ERICin tarkkailijoilta ei vaadita maksuosuuksia, mutta niiden on maksettava omat kustannuksensa, jotka aiheutuvat kokousmatkoista ja osallistumisesta nimettyihin Instruct ERIC -toimiin. 6. Tarkkailijat sekä kolmannet osapuolet, jotka eivät kuulu Instruct ERICin jäsenyyden piiriin, voivat maksaa Instruct ERICiin neuvoston hyväksymien erityissopimusten mukaisesti. 7. Vuotuisten maksuosuuksien on saavuttava Instruct ERICille kunakin varainhoitovuonna neuvoston vahvistaman rahoitusaikataulun mukaisesti. 8. Ellei 7 artiklasta muuta johdu, kukin jäsen sitoutuu viiden vuoden jäsenmaksuun liitteessä 3 vahvistetun Instructin uudelleentarkastelua koskevan aikataulun ja 10 artiklassa ja liitteessä 5 tarkoitettujen uutta rahoitusta ja uusia jäseniä koskevien sitoumusten hyväksymisen mukaisesti. Maksuosuuksiin sisältyy vuotuinen 2 prosentin korotus inflaation kompensoimiseksi. Kunkin jäsenen käteissuoritukset määräytyvät sen mukaan, mihin kolmesta maksuosuusryhmästä se kuuluu. Kolme ryhmää (A, B ja C) määräytyvät puolestaan sen mukaan, kuinka paljon kussakin maassa on tieteen ja teknologian alan tutkijoita suhteessa työikäisen väestön määrään (1). Ryhmät ovat: a. A-ryhmä (> 750 000 tutkijaa / väestö) b. B-ryhmä (100 000–750 000 tutkijaa / väestö) c. C-ryhmä (< 100 000 tutkijaa / väestö) 9. Hallitustenvälisten järjestöjen rahoitusosuudet määrätään tapaus kerrallaan ja ne hyväksyy neuvosto 13 artiklan mukaisesti. Ne eivät voi olla pienempiä kuin C-ryhmän jäsenten vähimmäismaksuosuudet. 10. Maksuosuuksista päätetään rahoitusmallin mukaisesti, ja ensimmäisten viiden vuoden aikana ne ovat seuraavat: A-ryhmä: 100 000 euroa / vuosi; B-ryhmä: 75 000 euroa / vuosi; C-ryhmä: 50 000 euroa / vuosi, mukaan luettuina inflaatiokorotukset jäljempänä tässä liitteessä esitetyn taulukon mukaisesti. 11. Jäseniä pyydetään tekemään ehdotuksia Instruct Hubin henkilöstövalintoja varten. Henkilöstö valitaan 28 artiklan mukaisesti. Täydet palkkakustannukset kattaa joko Instruct ERIC tai jäsen. Jälkimmäisessä tapauksessa ja neuvoston nimenomaisella luvalla kyseinen luontoissuoritus vähennetään kyseisen jäsenen vuotuisesta jäsenmaksusta. Kunkin jäsenen käteissuoritukset Instruct ERICiin vuosina 1–5 (tuhatta euroa): Vuotuinen käteissuoritus v1 (1000€) v2 (2 % infl.) v3 (2 % infl.) v4 (2 % infl.) v5 (2 % infl.) Jäsenenä oleva maa Koko väestö (milj.) # Ryhmä HRST-tutkijat(25-64v; 2012) (*1) %HRST/m väestö Min.kät. Ryhmän mukaan suoritettava lisämaksu Käteis-suoritus yhteensä 5v kät.suorit. yht. UK 63 495 303 A 1 365 000 2,15 % 50 50 100,00 102,00 104,04 106,12 108,24 520,40 FR 65 276 983 A 930 000 1,42 % 50 50 100,00 102,00 104,04 106,12 108,24 520,40 IT 59 394 207 B 417 000 0,70 % 50 25 75,00 76,50 78,03 79,59 81,18 390,30 BE 11 094 850 B 159 000 1,43 % 50 25 75,00 76,50 78,03 79,59 81,18 390,30 NL 16 730 348 B 152 000 0,91 % 50 25 75,00 76,50 78,03 79,59 81,18 390,30 IL 7 870 000 B 125 920 1,60 % 50 25 75,00 76,50 78,03 79,59 81,18 390,30 CZ 10 505 445 C 91 000 0,87 % 50 0 50,00 51,00 52,02 53,06 54,12 260,20 PT 10 542 398 C 53 000 0,50 % 50 0 50,00 51,00 52,02 53,06 54,12 260,20 DK 5 614 000 C 47 000 0,84 % 50 0 50,00 51,00 52,02 53,06 54,12 260,20 450 650,00 663 676,26 689,79 703,58 3 382,63 Maakohtaisten luontoissuoritusten laskemiseen sisällytettävät kustannukset Kunkin maassanne sijaitsevan Instruct-keskuksen osalta lasketaan seuraavat Instruct-käyttöön suhteutetut kustannukset: a) laitteistojen kunnossapito- ja huoltokustannukset b) laitoksen operatiivisen / tukihenkilöstön kustannukset c) muut käyttökustannukset (laitosrakennusten peruskustannukset, sähkö, vesi, omat tukitoiminnot jne) d) kelpoisten omaisuuserien (uudet hankinnat) tai muiden Instruct-infrastruktuuripalvelujen tarjoamisen kannalta olennaisten erien arvo kokonaan tai osittain Ryhmä A (>750 000 HRST) = 50 000 lisää; ryhmä B (>100 000 - 750 000 HRST) = 25 000 lisää; ryhmä C (≤ 100 000 HRST) = 00 lisää käteissuorituksia (1) Eurostat http://appsso.eurostat.ec.europa.eu/nui/show.do?wai=true&dataset=hrst_st_nfieocc (tiede, matematiikka ja tietojenkäsittely; ikä: 25–64 vuotta); Israelia koskevat tiedot: www.oecd.org/sti/msti.htm ISCO-3-luokat, prosenttia kokonaistyöllisyydestä. (*1) HRST-tiedot: Eurostat hrst_st_nfieocc 2012 data Kolmannen asteen koulutuksen saaneet työlliset tieteen ja tutkimuksen alan henkilöresurssit (HRST) iän, koulutusalan ja työtehtävän mukaan. (http://appsso.eurostat.ec.europa.eu/nui/submitViewTableAction.do) Luonnontieteet, matematiikka, tietojenkäsittely; 25-64v; 2012 tiedot Israelia koskevat tiedot: www.oecd.org/sti/msti.htm ISCO-3-luokat prosenttia kokonaistyöllisyydestä #väestömäärät: http://ec.europa.eu/eurostat/tgm/table.do?tab=table&init=1&plugin=1&pcode=tps00001&language=en

LIITE 3 Instruct-keskusten tarkasteluperusteet Instruct-keskukset tarjoavat infrastruktuurin ja asiantuntemuksen, jotka määrittelevät ja muodostavat Instruct ERICin ytimen. Neuvosto tarkastelee uusien keskusten perustamista nykyisiltä jäseniltä saatujen ehdotusten pohjalta tai julkaistun, jäsenille suunnatun hakupyynnön kautta. Jäsenten uusien Instruct-keskusten valintaperusteita ovat seuraavat: — ne osoittavat demonstroitavissa oleva sitoutuminen tarjoamaan Instructin vision kannalta keskeisten ja sen menestyksen kannalta olennaisen teknologian käyttöoikeuksia ja tarvittavaa teknistä tukea; — ne tarjoavat maailmanluokan standardien mukaista teknologiaa/asiantuntemusta sekä pystyttävä osoittamaan tehneensä tieteellistä yhteistyötä ja saavuttaneensa merkittäviä tuloksia omalla tutkimusalallaan; — ne tuovat lisäarvoa jo olemassa oleville keskuksille esimerkiksi tarjoamalla muista erottuvaa teknologiaa ja asiantuntemusta tai parannettuja valmiuksia ja maantieteellisen sijainnin vuoksi helpomman pääsyn; — ne sitoutuvat antamaan tietyntasoiset käyttöoikeudet, jotka mahdollistavat Instruct ERIC -hankkeiden toteuttamisen; — niillä on hakijakeskuksen sijaintimaan tai muun rahoitustahon hyväksyntä Instructin tukemista koskevaan sitoumukseen (esim. Instruct ERICin jäsenyyden kautta tai suostumalla vastaamaan keskuksen kiinteistä toimintakustannuksista); — niillä on kokemusta integroivista teknologisista lähestymistavoista ja halukkuus ryhtyä yleiseurooppalaiseen (tieteelliseen) yhteistyöhön ja tehdä yhteistyötä teknistä kehitystä edistävissä hankkeissa; — ne ovat halukkaita noudattamaan Instruct ERICin toimintaperiaatteita Instruct ERICiin liittyvissä hankkeissa. Olemassa olevien Instruct-keskusten tarjoaman infrastruktuurin laadusta, mukaan lukien käyttöoikeuspolitiikka ja -menettelyt, tehdään vähintään kerran kunkin viisivuotiskauden aikana riippumattomana vertaisarviointina toteutettava tarkastelu, johon ISAB osallistuu, ja laatua tarkastellaan neuvoston pyynnöstä jäljempänä esitettyjä perusteita vasten 15 artiklan mukaisesti. Neuvosto hyväksyy Instruct-keskukset tai erottaa ne tämän tarkastelun perusteella 13 artiklan mukaisesti ja muuttaa käyttöoikeuspolitiikkaa tarvittaessa. Olemassa olevien Instruct-keskusten aseman uusimisen perusteet ovat seuraavat: — ne ovat tarjonneet ja voivat jatkossakin tarjota maailmanluokan standardien mukaista teknologiaa/asiantuntemusta, ja pystyvät osoittamaan tehneensä tieteellistä yhteistyötä ja saavuttaneensa merkittäviä tuloksia omalla tutkimusalallaan; — ne ovat antaneet sellaisen teknologian käyttöoikeuksia, jonka voidaan osoittaa olevan tiedeyhteisössä kysyttyä, mukaan lukien korkeatasoinen asiantuntija-apu; — ne ovat osallistuneet Instruct-koulutusohjelmaan ja tuoneet panoksensa Instruct ERICin lisäarvoa luovaan toimintaan; — ne ovat omaksuneet Instructin toimintaperiaatteet ja menettelyt.

LIITE 4 Johtajan nimittäminen 1. Johtajan tehtävät ja velvollisuudet Johtajan tehtävät ja velvollisuudet Instruct ERICin osalta ovat seuraavat: Strategia — strateginen johtaminen, jolla maksimoidaan Instruct-kumppanuuden arvo; — mahdollisten uusien jäsenten ja kumppanien etsiminen; — uusien ulkopuolisten rahoituslähteiden etsiminen ja varmistaminen (esim. Euroopan unioni); — jäseniltä saatavaa ydinrahoitusta koskevan jatkorahoitusesityksen laadinta ja esittely. Hallinnointi — Instructin päivittäisen hallinnon valvonta; — Instruct Hubin henkilöstöhallinnon ja työhönoton valvonta. Edistämistoimet — Instruct-hankkeen edistäminen kaikkialla Euroopassa ja kansainvälisesti sekä sen korkean, myönteisen profiilin varmistaminen yhdessä Euroopan komission virkamiesten kanssa. Seuranta ja raportointi — raportointi neuvostolle edistymisestä, saavutuksista ja uusista mahdollisuuksista; — Instructin toimintaan liittyvien riskien arviointi, priorisointi ja hallinta; tarkoituksenmukaisten toimien toteuttaminen ja ohjeistuksen/valtuutuksen pyytäminen neuvostosta tarvittaessa. Ristiriidat — kaikista sellaisista henkilökohtaisista tai ammatillisista intresseistä tai nimityksistä ilmoittaminen, jotka voivat heikentää tai jotka muiden mielestä näyttävät heikentävän puolueettomuutta ja koskemattomuutta neuvoston puolesta tehtävien arvioiden yhteydessä. 2. Sijainti Johtajalla on toimisto Instruct Hubissa, joka on Instruct ERICin sääntömääräinen kotipaikka. 3. Johtajan valinta ja nimittäminen Kiinnostuneet hakijat voivat hakea johtajan paikkaa kilpailuun perustuvan hakumenettelyn mukaisesti. Neuvoston valitsema valintapaneeli haastattelee esivalinnan läpäisseet hakijat. Neuvosto vahvistaa valintaperusteet. Johtaja nimitetään viiden vuoden toimikaudeksi, joka voidaan uusia. Nimittämisen, tarkastelun ja erottamisen ehdoista päättää neuvosto, ja ne sisällytetään työjärjestykseen. 4. Luottamuksellisuus Yleisesti saatavilla olevia tai saataville asetettavia asioita lukuun ottamatta johtaja pitää luottamuksellisina kaikki asiat, jotka liittyvät immateriaalioikeuksiin, ja kaikki tiedot, jotka johtaja saa Instruct ERICin toimien tuloksena, eikä luovuta tällaista omaisuutta eikä tietoja kenellekään, ellei tietojen omistaja tai neuvosto ole toisin päättänyt. 5. Johtajan ja Instruct ERICin osapuolten suhteet Johtaja ei toimi Instruct ERIC -toimia Instruct-keskusten kautta toteuttavien laitosten eikä Instructin jäsenten agenttina, eikä johtajalla ole valtuuksia toimia, tehdä sopimuksia tai sitoumuksia, sopia vastuista eikä allekirjoittaa asiakirjoja jäsenten puolesta ilman niiden nimenomaista suostumusta.

LIITE 5 Instruct ERICIn arviointi Johtaja laatii rahoituskauden lopulla neuvoston päätöksen mukaisesti kokonaisraportin toteutuneista saavutuksista ja tulevista suunnitelmista. Raportti auttaa jäseniä arvioimaan Instruct-investointien kokonaislaatua yleistä laatua, vaikutuksia ja tuottavuutta sekä hyvissä ajoin ennen uuden seuraavan rahoituskauden alkua sitä, tulisiko niiden Instruct-jäsenyyttä jatkaa. Neuvoston tehtävänä on hyväksyä raporttia koskevat yksityiskohtaiset vaatimukset ja jäsenten rahoituspäätösten aikataulu. Instruct ERICin ensisijaisena tavoitteena on helpottaa huipputeknologian käyttömahdollisuuksia ja edistää innovointia integroivien lähestymistapojen edistämiseksi rakenne- ja solubiologiassa, jotta voidaan ratkaista haastavia kysymyksiä, joita on muutoin vaikea käsitellä. Jäsenten on voitava selkeästi nähdä raportista merkittävä edistyminen keskeisten osatavoitteiden suhteen kyetäkseen arvioimaan, — onko Instruct ERICillä ollut vahva näkyvyys jäsenten tutkimusyhteisöissä (ja jopa niiden ulkopuolella) ja onko sillä keskeinen strateginen merkitys rakennebiologian tarpeiden tukemisessa, kansallisen infrastruktuurin kehittäminen mukaan lukien; — onko infrastruktuurin käyttöoikeuksista ollut osoitettavissa olevaa huipputieteen tekemiseen liittyvää kysyntää ja onko sen hallinta ollut toimivaa; — mahdollistavatko käyttöoikeudet tieteentekijöille koko EU:ssa ja erityisesti monia teknologioita hyödyntävien integroivien lähestymistapojen tieteenalalla sen, että pystytään ratkomaan rakenne- ja solubiologian keskeisiä haasteita ja tekemään tutkimusta, jota muutoin ei tehtäisi lainkaan tai jota olisi vaikeaa tehdä ilman Instructia; — onko selkeää näyttöä näiden käyttöoikeuksien käytöstä seuraavista tutkimustuloksista ja vaikutuksista; — onko Instruct ERIC tuonut merkittävää apua keskeisiin koulutustarpeisiin; — onko Instruct ERIC tosiasiallisesti sitoutunut tukemaan innovointia yhdessä teknologiateollisuuden kanssa; — kehittyykö Instruct ERIC tosiasiallisesti niin, että se kykenee täyttämään tieteen ja koulutuksen tulevat tarpeet; — tuottaako Instruct ERIC jatkossakin tärkeitä ja selviä tuloksia tutkimuskentässä, saadaanko keskeisistä investoinneista vastinetta rahalle, pitäisikö Instruct ERICin jatkua ja jos kyllä, missä laajuudessa.